DA Den Europæiske Unions Tidende C 25/18

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2015/C 25/08)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»ARROZ CAROLINO DO BAIXO MONDEGO«

EU-nr.: PT-PGI-0005-0966-21.2.2012

BOB ( ) BGB ( X )

1. Betegnelse

»Arroz Carolino do Baixo Mondego«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1

Arroz Carolino do Baixo Mondego (Carolinoris fra Baixo Mondego) er afskallet Caryopsis af planten Oryza sativa L, underart Japónica, hidrørende fra forskellige rissorter som Aríete, EuroSis, Augusto, Vasco og Luna, som — fordi den er dyrket i Baixo Mondego — efter afskalning og slibning har et fugtighedsindhold på højst 13 % samt de egenskaber, der beskrives nedenfor.

Sortsegenskaber for slebne ikketilberedte riskorn

Arroz Carolino do Baixo Mondego er langkornet A-ris. Kornene er hvide med et glasagtigt/krystalagtigt udseende.

Kemiske egenskaber for ikketilberedte riskorn

Parametre Minimumværdier Maksimumværdier Amylose (% tørstof) 17,5 22,5 Protein (% tørstof) 6,1 7,2 Fedtstof (% tørstof) 0,54 0,95 Råaske (% tørstof) 0,30 0,45

Fysiske egenskaber

Parametre Minimumværdier Maksimumværdier Hele korn (%) 60 68

Reologiske egenskaber

Parametre Minimumværdier Maksimumværdier Viskositet (cP) 2 900 3 700 Retrogradation (cP) 50 500

Tilberedningsegenskaber

Parametre Minimumværdier Maksimumværdier Fasthed* (kg/cm2) 0,9 1,2 Kogetid (min.) 10 12 Vandoptagelse (%) 13 20 Volumenforøgelse (antal gange) 2,09 2,49 Opløsning (%) 1 2

3.3. Foder (kun for produkter af animalsk oprindelse)

—

3.4. Specifikke etaper af produktionen, som skal finde sted i det afgrænsede geografiske område

Hele produktionsforløbet for Arroz Carolino do Baixo Mondego — lige fra såning til høst — finder sted i det afgrænsede geografiske område, der er angivet i pkt. 4.

3.5. Særlige bestemmelser for skiveskæring, rivning og emballering osv. vedrørende det produkt, som betegnelsen henviser til

—

3.6. Specifikke regler for mærkning af det produkt, som betegnelsen henviser til

Mærkningen skal omfatte:

Kontrol- og certificeringsorganets navn og certificeringsmærke med løbenummer.

Logo for Arroz Carolino do Baixo Mondego i overensstemmelse med den viste model:

4. Præcis afgrænsning af det geografiske område

Det afgrænsede geografiske produktionsområde for Arroz Carolino do Baixo Mondego udgøres af følgende freguesias (administrative enheder under kommuner): Ançã i Cantanhede kommune; Ameal, Antuzede, Arzila, Ribeira de Frades, São João do Campo, S. Martinho do Bispo og Taveiro i Coimbra kommune; Anobra i Condeixa-a-Nova kommune; Alqueidão, Lavos, Paião, Borda do Campo, Maiorca, Ferreira-a-Nova, Santana og Vila Verde i Figueira da Foz kommune; Tentúgal, Meãs do Campo, Carapinheira, Montemor-o-Velho, Gatões, Abrunheira, Liceia, Verride, Ereira, Vila Nova da Barca, Pereira og Santo Varão i Montemor-o-Velho kommune; Louriçal i Pombal kommune; Alfarelos, Brunhós, Gesteira, Granja do Ulmeiro, Samuel, Soure, Vila Nova de Anços og Vinha da Rainha i Soure kommune.

5. Tilknytning til det geografiske område

Det geografiske områdes egenart

Hvad angår de klimatiske forhold, adskiller Baixo Mondego sig i kraft af sin geografiske placering fra alle de andre risproducerende regioner, herunder floddalene Tejo og Sado. I dyrkningsfasen, mens kornene dannes og frem til modningen og høsten, er Baixo Mondeo således karakteriseret ved at have: 1) færre solskinstimer (1 627 timer med dagslys i hele dyrkningsforløbet, heraf ca. 500 timer i perioden, hvor riskornene dannes og modnes), 2) mildere gennemsnitstemperaturer, mindre temperaturudsving og en betydelig relativ luftfugtighed samt 3) mindre global solstråling (ca. 29 Kcal/cm2 i løbet af august og september).

Produktets egenart

De lave temperaturer og det begrænsede antal solskinstimer i perioden før høsten og under afgrødens modning er specifikke dyrkningsfaktorer, som bidrager til en langsom modning og dermed også til, at risen får en særlig kemisk sammensætning.

I riskornenes modningsperiode kan der konstateres en betydelig nedgang i den globale solstråling, som gør modningen mere konstant og langsom. Denne modning adskiller Arroz Carolino do Baixo Mondego fra den ris, der dyrkes andre steder.

Arroz Carolino do Baixo Mondego er langkornet A-ris. Kornene har en homogen biometri og farve. Det gennemsnitlige amyloseindhold ligger på17,5-22,5 % i tørstof. Kogetiden er kort (10-12 min.), den gennemsnitlige tekstur er på 0,9-1,2 kg/cm2, og der er ringe tendens til retrogradation.

Analyser af data for de samme sorter viser, at indholdet af amylose i prøver fra det geografiske område for Baixo Mondego er ca. 2 % højere end i andre regioner. Viskositeten samt aromaen og smagen er også differentierende faktorer. Farven er meget ren og homogen.

Disse særlige egenskaber skyldes, at Arroz do Baixo Mondego dyrkes under påvirkning af de ovenfor nævnte faktorer, og den heraf følgende langsomme modning af kornene i det geografiske område er bestemmende for de kulinariske kvaliteter for Arroz Carolino do Baixo Mondego.

Et dommerpanel har gennemført en smagstest af Arroz Carolino do Baixo Mondego kogt i vand, og dets konklusion var, at riskornene var løse, cremede og bløde, og at de havde en overflade, der var glattere og mere olieret end almindelig Arroz Carolino.

Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De klimatiske forhold i Baixo Mondego er årsagen til den langsommere dannelse og modning af Arroz Carolino do Baixo Mondego, som forstærker de fysiologiske mekanismer, der sikrer den særlige kvalitet, herunder navnlig:

— en tendens til et forhøjet indhold af amylose

— en større procentdel af hele korn, fordi der dannes færre revner i kornene i modningsfasen.

Henvisning til offentliggørelsen af varespecifikationen

(artikel 6, stk. 1, andet afsnit, i nærværende forordning)

http://www.dgadr.mamaot.pt/images/docs/val/dop_igp_etg/Valor/CE_Arroz_Carolino_B.Mondego.pdf

(1) EUT L 343 af 14.12.2012, s. 1.